text: El Mallorca es vol fer fort a casa
  02 març 2021 00:09
  Els de Manzano, amb quatre baixes en el seu onze de gala, rep la visita d'un Getafe amb l'aigua al coll
  Pere Batlle | 07 octubre 2007
  Varela, que avui ocuparà la banda dreta del Mallorca, disputa una pilota amb un jugador del Getafe en un duel del curs passat.
  El Reial Mallorca intentarà fer-se fort a l'Ono Estadi davant el Getafe en un partit en el qual el tècnic mallorquinista, Gregorio Manzano, es veurà obligat a retocar totes les línies del seu equip i a introduir fins a quatre canvis en l'onze inicial.
  A les baixes ja conegudes de Sergio Ballesteros i Dani Güiza per sanció, s'hi afegiren ahir les d'Héctor Berenguel i Jonás Gutiérrez per lesió. El migcampista argentí no acaba de recuperar-se de les molèsties provocades per una distensió al genoll dret la jornada anterior davant el Betis, mentre que el defensa andalús patí en l'entrenament d'ahir una estrebada muscular al bíceps femoral dret.
  Així, l'entrenador vermellenc haurà d'improvisar una defensa amb Molinero "que jugarà els seus primers minuts en partit oficial aquesta temporada" en el lateral dret i David Navarro a la zona central formant parella amb Nunes, que sí que s'ha recuperat a temps dels seus problemes físics. Fernando Navarro repetirà en el lateral esquerre.
  En el centre del camp, la baixa de Jonás permetrà el retorn a la titularitat del solleric Tuni o de l'uruguaià Gonzalo Castro a la banda esquerra, mentre que Varela ocuparà el carril dret, amb Pereyra en el pivot defensiu i Ibagaza a la mitja punta.
  En atac, Víctor Casadesús ocuparà la vacant deixada per Güiza i formarà tàndem amb Juan Arango.
  En la llista de convocats, sorprèn la presència per primera vegada del jove davanter del filial Emilio Nsue, que si el partit va per bon camí podria arribar a debutar a Primera Divisió. Completen la convocatòria vermella el porter Germán Lux, el defensa Ivan Ramis, els migcampistes Basinas i Borja Valero, i el davanter Óscar Trejo.
  El Mallorca afronta la cita còmodament instal·lat en la setena posició amb vuit punts. Dels tres partits jugats a casa fins ara, el Mallorca n'ha guanyat dos "Llevant (3-0) i Valladolid" i n'ha perdut un "Vila-real (0-1).
  Per la seva banda, el Getafe visitarà l'Illa amb la urgència de puntuar i, si és possible, sumar la seva primera victòria en Lliga en la present temporada.
  L'equip, que enguany entrena el danès Michael Laudrup, només ha pogut sumar dos punts en sis jornades i ocupa la penúltima posició a la taula.
  L'equip madrileny podria jugar des del començament amb Abbondanzieri, Cotelo, Belenguer, Tena, Licht, Granero, Casquero, De la Red, Nacho, Manu i Uche.